molle – dalenatjie se sketsblad
Stuur vir my 'n poskaart…
Ek en my sussie is ywerige ondersteuners van Yuppiechef.com. Afgesien van afslag hier en daar, buitengewone items, goeie diens en die opwinding om iets deur die pos of koerier te ontvang, word elke pakkie wat afgelewer word vergesel deur 'n yskasmagneet en 'n kaartjie met 'n persoonlike boodskap. Dit is soos om 'n briefie te kry van 'n ou bekende, dit laat 'n mens so 'n bietjie spesiaal voel. Die ander lekker van die kaartjie is die feit dat jy dit langs die stippelyn kan skeur en dan die voorste helfde as 'n poskaart kan gebruik – iets wat ek en sussie so af en toe doen. Ek moet bieg dat ons dit lanklaas gedoen het, hopelik sal ons in 2015 meer moeite daarmee doen.
So lyk een van my poskaarte wat ek twee jaar terug vir haar gestuur het:
Alhoewel daar molle in Namibië is, is die namibsandmol (en die gepaardgaande wetenskaplike naam) suiwer fiktief. Tydens my en Manlief se 2012 Namibiese toer het ons oral stapels klippe opgemerk en dis waar ons verbeelding oorgeneem het en die gespierde namibsandmol sy oorsprong gekry het. Die spatsels wit klip teen die koppies (nee dit was nie dassiemis nie – ken darem die verskil tussen 'n witklip en 'n witgekakte klip) is ook toe sommer die mol se toedoen, by gebrek aan meer kennis en 'n beter verduideliking.